“คลัง” เร่ง 4 แสนรายยื่นเยียวยา 5 พัน ให้ข้อมูลอาชีพเพิ่มเติมด่วน! ก่อนปิดระบบ 15 พ.ค.นี้
"คลัง" เร่ง 4 แสนราย ยื่นเยียวยา 5 พัน ให้ข้อมูลอาชีพเพิ่มเติมด่วน! ก่อนปิดระบบ 15 พ.ค.นี้ ว่วนผู้ผ่านเกณณฑ์ 14 ล้านราย ทยอยจ่ายครบสัปดาห์หน้า
"คลัง" เร่ง 4 แสนราย ยื่นเยียวยา 5 พัน ให้ข้อมูลอาชีพเพิ่มเติมด่วน! ก่อนปิดระบบ 15 พ.ค.นี้ ว่วนผู้ผ่านเกณณฑ์ 14 ล้านราย ทยอยจ่ายครบสัปดาห์หน้า
14 พ.ค. 2563

นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยความคืบหน้ามาตรการเยียวยา 5,000 บาท ว่า ล่าสุดมีผู้ผ่านเกณฑ์แล้วกว่า 14 ล้านราย
โดยแบ่งเป็น กลุ่มผู้ที่ผ่านเกณฑ์การคัดกรองตั้งแต่รอบแรกจำนวน 4.4 ล้านราย กลุ่มที่ขอข้อมูลประกอบอาชีพเพิ่มเติมและผ่านเกณฑ์จำนวน 5.3 ล้านราย และกลุ่มที่ขอทบทวนสิทธิและผ่านเกณฑ์จำนวน 4.7 ล้านราย
ทั้งนี้ กระทรวงการคลังจะดำเนินการโอนเงินเยียวยาให้ผู้ผ่านเกณฑ์ในสัปดาห์นี้ได้ประมาณ 14.2 ล้านราย และส่วนที่เหลือจะนำไปรวมกับจำนวนผู้ผ่านเกณฑ์ที่เพิ่มขึ้นในแต่ละวันจากกลุ่มขอข้อมูลประกอบอาชีพเพิ่มเติม และกลุ่มที่ขอทบทวนสิทธิ โดยสามารถดำเนินการให้แล้วเสร็จทั้งหมดภายในสัปดาห์หน้า
ขณะที่การเปิดรับเรื่องร้องเรียนที่กระทรวงการคลัง (กรมประชาสัมพันธ์) พบว่า ในสัปดาห์นี้ประเด็นเรื่องร้องเรียนจากประชาชนส่วนใหญ่ยังคงเป็น 2 กลุ่มเช่นเดิม ได้แก่
1. กลุ่มผู้ที่ลงทะเบียนไม่สำเร็จ เนื่องจากข้อมูลบัตรประชาชนไม่ถูกต้องจำนวน 1.7 ล้านราย ซึ่งขณะนี้กระทรวงการคลังอยู่ระหว่างพิจารณาแนวทางการให้ความช่วยเหลือที่เหมาะสมต่อไป ในเบื้องต้นพบว่าเป็นหัวหน้าครัวเรือนเกษตร และผู้ประกันตนตามมาตรา 33 ซึ่งมีสิทธิได้รับการเยียวยาตามมาตรการอื่นจำนวน 6 แสนราย
2. กลุ่มผู้ที่ได้รับสิทธิ แต่ชื่อบัญชีไม่ตรงกับชื่อและนามสกุลที่ลงทะเบียนไว้ ทำให้กระทรวงการคลังไม่สามารถโอนเงินให้ได้ ในเบื้องต้นมีจำนวนประมาณ 1 ล้านราย
ดังนั้น หากตรวจสอบสถานะแล้วพบว่าท่านเป็นผู้ผ่านเกณฑ์แต่ยังไม่ได้รับเงินเยียวยา โปรดติดต่อที่ธนาคารใดก็ได้ที่ท่านมีบัญชีอยู่แล้ว เพื่อผูกพร้อมเพย์ด้วยเลขบัตรประจำตัวประชาชน จะเป็นช่องทางที่สะดวกที่สุดในการรับเงินมาตรการเยียวยา 5,000 บาท โดยไม่ต้องดำเนินการอะไรเพิ่มเติมอีก กระทรวงการคลังจะมีการตรวจสอบและโอนเงินให้ใหม่เป็นประจำทุกสัปดาห์
ในกรณีที่เป็นลูกค้าของสถาบันการเงินเฉพาะกิจของรัฐ ได้แก่ ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) รวมถึงธนาคารกรุงไทย จำกัด (มหาชน) ธนาคารจะมีการติดต่อไปหาท่านเพื่ออำนวยความสะดวกในการผูกพร้อมเพย์อีกทางหนึ่งด้วย
นายลวรณ กล่าวเพิ่มเติมว่า ตามที่กระทรวงการคลังได้เคยแจ้งให้ทราบล่วงหน้าแล้วว่า การรับเรื่องร้องเรียนที่กระทรวงการคลัง (กรมประชาสัมพันธ์) จะเปิดให้บริการในวันศุกร์ที่ 15 พ.ค.63 เป็นวันสุดท้าย
โดยกระทรวงการคลังได้พิจารณาจัดเตรียมช่องทางในการอำนวยความสะดวกให้กับประชาชนที่ได้ลงทะเบียนไว้ และยังประสงค์ที่จะร้องเรียนเกี่ยวกับการขอรับสิทธิตามมาตราการเยียวยา 5,000 บาท รวมถึงผู้ที่ได้รับข้อความว่าผ่านเกณฑ์แต่ยังไม่ได้รับเงินเยียวยา สามารถติดต่อสาขาของธนาคารออมสิน ธ.ก.ส. และธนาคารกรุงไทย เพื่อร้องเรียน ขอคำแนะนำ หรือเพื่อผูกพร้อมเพย์ด้วยเลขบัตรประจำตัวประชาชนได้ตั้งแต่วันจันทร์ที่ 18 -​ วันศุกร์ที่ 29 พ.ค.63
ทั้งนี้ สำหรับประชาชนในต่างจังหวัด สามารถร้องเรียนการช่วยเหลือเยียวยาที่เกี่ยวข้องกับสถานการณ์โควิด-19 ได้ที่ศูนย์ดำรงธรรม กระทรวงมหาดไทยทุกจังหวัด
นอกจากนี้ นายลวรณ ยังกล่าวย้ำว่า กลุ่มที่ได้รับ SMS ขอข้อมูลการประกอบอาชีพเพิ่มเติมจำนวนประมาณ 6.5 ล้านราย แต่ยังไม่มาให้ข้อมูลเพิ่มเติมประมาณ 4 แสนราย ขอให้มาให้ข้อมูลเพิ่มเติม เพื่อประโยชน์ในการรับสิทธิจากมาตรการเยียวยา 5,000 บาท ได้ที่ www.เราไม่ทิ้งกัน.com โดยด่วน เนื่องจากกระทรวงการคลังจะปิดระบบการขอข้อมูลการประกอบอาชีพเพิ่มเติมในวันศุกร์ที่ 15 พ.ค.63 เวลา 24.00 น.